ai4bharat/Pralekha huggingface dataset:
குறு சிறு மற்றும் நடுத்தர தொழில் துறை அமைச்சகம்
காதி கிராமத் தொழில் ஆணையம் உருவாக்கிய, நாட்டின் முதல் பசுஞ்சாண வண்ணப்பூச்சு : மத்திய அமைச்சர் திரு நிதின் கட்கரி அறிமுகம்
நாட்டின் முதல் பசுஞ்சாண வண்ணப் பூச்சை, காதி கிராமத் தொழில் ஆணையம் உருவாக்கியுள்ளது. புத்தாக்க முறையில் தயாரிக்கப்பட்ட இந்த வண்ணப் பூச்சை மத்திய சாலை போக்குவரத்து மற்றும் நெடுஞ்சாலைத்துறை அமைச்சர் திரு. நிதின் கட்கரி தனது இல்லத்தில் அறிமுகப்படுத்தினார். ‘‘காதி பிரகிரிதிக் வண்ணப் பூச்சு’’ என அழைக்கப்படும் இது சுற்றுச்சூழலுக்கு ஏற்றது, நச்சுத் தன்மையற்றது. முதல் முறையாக தயாரிக்கப்பட்டுள்ள இந்த வண்ணப் பூச்சு, பூஞ்சை, நுண்ணுயிர் பாதிப்புக்கு எதிரானது. பசுஞ் சாணத்தை முக்கிய மூலப் பொருளாக கொண்டு, தயாரிக்கப்பட்ட இந்த மலிவு விலை வண்ணப் பூச்சு, வாடை அற்றது. இதற்கு இந்திய தர நிலை அலுவலகம் சான்றிதழ் அளித்துள்ளது.
இந்த அறிமுக நிகழ்ச்சியில் பேசிய மத்திய அமைச்சர் திரு நிதின் கட்கரி, ‘‘நகரங்களிலிருந்து கிராமங்களுக்கு தொழிலாளர்கள் திரும்பும் சூழலில், கிராமப் பொருளாதாரத்தை மேம்படுத்தும் முயற்சியின் ஒரு பகுதியாக, இந்த காதி வண்ணப் பூச்சு அறிமுகம் செய்யப்படுகிறது. டிஸ்டெம்பர் வண்ணப் பூச்சு லிட்டர் ரூ.120க்கும், எமல்சன் வண்ணப் பூச்சு லிட்டர் ரூ.225க்கும் விற்பனை செய்யப்படுகிறது. இது மிகப் பெரிய நிறுவனங்களின் வண்ண பூச்சு விலையில் பாதிக்கும் குறைவானது என அமைச்சர் திரு நிதின் கட்கரி கூறினார். இந்த வண்ணப் பூச்சு நாடு முழுவதும் விற்பனை செய்ய நடவடிக்கை எடுக்கப்படும் என அவர் தெரிவித்தார்.
காதி பிரகிரிதிக் வண்ணப் பூச்சு, டிஸ்டெம்பர் மற்றும் பிளாஸ்டிக் எமல்சன் என இரண்டு வகைகளில் கிடைக்கிறது. இத்திட்டத்தை காதி கிராம தொழில் ஆணையத்தின் தலைவர் 2020ம் ஆண்டு மார்ச் மாதம் தெரிவித்தார். பின் இதை ஜெய்ப்பூரில் உள்ள காதி ஆணையத்தின் குமரப்பா தேசிய கைவினை காகித மையம் மேம்படுத்தியது.
இந்த காதி வண்ணப் பூச்சுகள், மும்பையில் உள்ள தேசிய பரிசோதனை இல்லம், புது தில்லியில் உள்ள ஸ்ரீராம் தொழில் ஆராய்ச்சி மையம், காஜியாபாத்தில் உள்ள தேசிய பரிசோதனை இல்லம் ஆகியவற்றில் பரிசோதிக்கப்பட்டுள்ளது.
காதி பிரகிரிதிக் எமல்சன் வண்ண பூச்சு BIS 15489:2013 தரச்சான்றையும், காதி பிரகிரிதிக் டிஸ்டெம்பர் BIS 428:2013 தரச்சான்றையும் பெற்றுள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1687954
சுகாதாரம் மற்றும் குடும்ப நலத்துறை அமைச்சகம்
இந்தியாவில் தற்போது கொரோனா நோய் தொற்றுக்கு சிகிச்சை பெறுவோர் வெறும் 4.35% பேர்
இந்தியாவில் கொரோனா நோய்த் தொற்றால் தற்போது பாதிக்கப்பட்டுள்ளோரின் எண்ணிக்கை நேற்றை விடக் குறைந்து 4.35 சதவீதமாக உள்ளது. தற்போது 4,16,082 பேர் சிகிச்சை பெற்று வருகின்றனர்.
தொடர்ந்து 7-வது நாளாக நேற்றும், புதிதாக நோய் தொற்று ஏற்பட்டுள்ளவர்களை விட குணமடைந்தோரின் எண்ணிக்கை அதிகரித்துள்ளது. கடந்த 24 மணி நேரத்தில் 36,595 பேருக்கு நோய் தொற்று ஏற்பட்டுள்ள நிலையில், 42,916 பேர் குணமடைந்து வீடு திரும்பியுள்ளனர். நோய் தொற்றிலிருந்து குணமடைந்தோர், புதிதாக நோய் தொற்று ஏற்பட்டுள்ளவர்கள் ஆகியோருக்கிடையேயான இடைவெளி 6321-ஆக உள்ளது.
நாட்டில் மொத்தம் 90,16,289 பேர், 94.2 சதவீதத்தினர், நோய் தொற்றிலிருந்து குணமடைந்துள்ளனர். நோயிலிருந்து குணமடைந்தோர், தற்போது சிகிச்சை பெற்று வருவோர் ஆகியோருக்கிடையேயான இடைவெளி தொடர்ந்து அதிகரித்து, 86,00,207 ஆக தற்போது பதிவாகியுள்ளது.
கடந்த 24 மணி நேரத்தில் 540 பேர் உயிரிழந்துள்ளனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://www.pib.gov.in/PressReleasePage.aspx?PRID=1678219
பிரதமர் அலுவலகம்
பிரதமரின் நவ் சம்வத்சர் புத்தாண்டு வாழ்த்துகள்
நவ் சம்வத்சர் புத்தாண்டு தினத்தையொட்டி பிரதமர் திரு நரேந்திர மோடி அனைவருக்கும் வாழ்த்து தெரிவித்துள்ளார்.
இது குறித்து பிரதமர் ட்விட்டரில் கூறியிருப்பதாவது
“நாட்டு மக்கள் அனைவருக்கும் புத்தாண்டு நல்வாழ்த்துக்கள்”
பிரதமர் அலுவலகம்
உர்சுலா வொன் டெ லெயென் உடன் இன்று நடத்திய பேச்சு வார்த்தை மிகுந்த மகிழ்ச்சியை அளிக்கிறது: பிரதமர்
பிரதமர் திரு நரேந்திர மோடி, புதுதில்லியில் இன்று ஐரோப்பிய ஆணையத்தின் தலைவர் திருமதி உர்சுலா வொன் டெ லெயென் உடன் பேச்சு வார்த்தை நடத்தினார்.
இந்த பேச்சு வார்த்தை குறித்து பிரதமர் வெளியிட்டுள்ள டுவிட்டர் பதிவில்;
“ஐரோப்பிய ஆணையத்தின் தலைவர் வொன் டெ லெயென் உடன் இன்று நடத்திய பேச்சு வார்த்தை மிகுந்த மகிழ்ச்சியை அளிக்கிறது. பொருளாதார மற்றும் கலாச்சார பிணைப்புகள் உள்பட இந்தியா- ஐரோப்பிய யூனியன் இடையிலான முழுமையான உறவு குறித்து நாங்கள் ஆய்வு செய்தோம்” என்று தெரிவித்துள்ளார்.
பெண்கள் மற்றும் குழந்தை நலன் அமைச்சகம்
கொரோனா காலகட்டத்தில் குழந்தைகளுக்கு ஊட்டச்சத்து ஆதரவு
நாடாளுமன்றத்தின் மாநிலங்களவையில் உறுப்பினரின் கேள்விக்கு எழுத்துப்பூர்வமாக பதிலளித்த மத்திய பெண்கள் மற்றும் குழந்தைகள் மேம்பாடு அமைச்சர் திருமதி ஸ்மிருதி சுபின் இரானி கீழ்காணும் தகவல்களை அளித்தார்.
குழந்தைகள் உள்ளிட்ட பயனாளிகளுக்கு தொடர்ச்சியான ஊட்டச்சத்து ஆதரவை உறுதி செய்வதற்காக, கொவிட்-19 பெருந்தொற்று காலத்தில் 15 நாட்களுக்கு ஒருமுறை பயனாளிகளின் வீடுகளுக்கே அங்கன்வாடி பணியாளர்கள் மற்றும் உதவியாளர்கள் சென்று ஊட்டச்சத்து பொருட்களை விநியோகித்தனர்.
பெருந்தொற்றின் தாக்கத்தை கட்டுப்படுத்த நாடு முழுவதும் உள்ள அனைத்து அங்கன்வாடி மையங்களும் மூடப்பட்டன. சமூக கண்காணிப்பு, விழிப்புணர்வை ஏற்படுத்துதல் மற்றும் பிற வேலைகளில் உள்ளூர் நிர்வாகத்திற்கு அங்கன்வாடி பணியாளர்கள் உதவினார்கள்.
ஊட்டச்சத்து குறைபாடு பிரச்சினைக்கு அரசு அதிக முன்னுரிமை அளித்து, ஒருங்கிணைந்த குழந்தைகள் மேம்பாட்டு சேவைகள் திட்டத்தின் கீழ் அங்கன்வாடி சேவைகள், இளம்பெண்களுக்கான திட்டம் மற்றும் பிரதமரின் மாத்ரு வந்தனா போன்ற பல திட்டங்களை செயல்படுத்தி வருகிறது.
2020-21-ம் வருடத்தில் ஊட்டச்சத்து திட்டத்திற்கு ரூ 5,31,279.08 லட்சமும், ஒருங்கிணைந்த குழந்தைகள் மேம்பாட்டு சேவைகள் திட்டத்திற்கு ரூ 26,10,031.55 லட்சமும் மத்திய நிதி வெளியிடப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1779261
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
நாடு தழுவிய தடுப்பூசி இயக்கத்தின் கீழ் இதுவரை மொத்தம் 220.11 கோடி தடுப்பூசி டோஸ்கள் வழங்கப்பட்டுள்ளன. இதில் 95.13 கோடி இரண்டாம் தவணை தடுப்பூசி டோஸ்களும், 22.41 கோடி முன்னெச்சரிக்கை டோஸ்களும் அடங்கும்.
கடந்த 24 மணி நேரத்தில் 48,292 டோஸ் தடுப்பூசிகள் அளிக்கப்பட்டுள்ளன.
இந்தியாவில் தற்போது 2,570 பேர் கொவிட் தொற்றால் பாதிக்கப்பட்டுள்ளனர். இது 0.01 சதவீதமாகும்.
தொற்றிலிருந்து மீண்டவர்களின் விகிதம் 98.8 சதவீதம்.
கடந்த 24 மணி நேரத்தில் 187 பேர் பாதிப்பிலிருந்து மீண்டுள்ளனர். இதுவரை குணமடைந்தவர்களின் எண்ணிக்கை மொத்தம் 4,41,45,854 பேர்.
கடந்த 24 மணி நேரத்தில் 175 பேருக்கு புதிதாக தொற்று பாதிப்பு உறுதி செய்யப்பட்டுள்ளது.
தினசரி பாதிப்பு விகிதம் 0.09% வாராந்திர பாதிப்பு விகிதம் 0.12%
இதுவரை மொத்தம் 91.13 கோடி சோதனைகள் நடத்தப்பட்டுள்ளன. கடந்த 24 மணி நேரத்தில் 2,01,690 சோதனைகள் நடத்தப்பட்டுள்ளன.
நிதி அமைச்சகம்
மாநில நிதி அமைச்சர்களுடன் நடைபெற்ற பட்ஜெட்டுக்கு முந்தைய ஆலோசனை கூட்டத்திற்கு மத்திய நிதியமைச்சர் திருமதி. நிர்மலா சீத்தாராமன் தலைமை வகித்தார்
மாநிலங்கள் மற்றும் சட்டமன்றங்கள் அமைந்த யூனியன் பிரதேசங்களின் நிதியமைச்சர்களுடன் புதுதில்லியில் இன்று நடைபெற்ற பட்ஜெட்டுக்கு முந்தைய ஆலோசனைக் கூட்டத்திற்கு மத்திய நிதியமைச்சர் தலைமை தாங்கினார். இந்தக் கூட்டத்தில் மத்திய நிதித்துறை இணையமைச்சர்கள், மாநிலங்களின் முதலமைச்சர்கள், துணை முதலமைச்சர்கள், ஜம்மு காஷ்மீர் துணைநிலை ஆளுநர், நிதியமைச்சர்கள், மாநிலங்கள் மற்றும் யூனியன் பிரதேசங்களின் அமைச்சர்கள், மூத்த அதிகாரிகள் மற்றும் மத்திய அரசின் மூத்த அதிகாரிகள் கலந்து கொண்டனர்.
மத்திய நிதியமைச்சகத்தின் பொருளாதார விவகாரத்துறை செயலர், இந்த முக்கிய கூட்டத்தில் கலந்து கொண்ட அனைவரையும் வரவேற்றார்.
கடன் பெறுவதற்கான வரம்பை உயர்த்தியதற்காக பல்வேறு மாநிலங்களின் நிதியமைச்சர்கள் மத்திய நிதியமைச்சருக்கு நன்றி தெரிவித்தனர். பட்ஜெட் உரையில் சேர்ப்பதற்கான பல்வேறு ஆலோசனைகளை பங்கேற்றவர்கள் நிதியமைச்சரிடம் வழங்கினர். அவர்களது ஆலோசனைகளைப் பரிசீலிப்பதாக கூறிய நிதியமைச்சர், அவர்களது கருத்துக்கள் மற்றும் ஆலோசனைகளுக்கு நன்றி தெரிவித்தார்.
சிறப்பு சேவைகள் மற்றும் கட்டுரைகள்
இந்தியாவிலிருந்து மலேசியாவுக்கு கடத்தப்படவிருந்த 1,364 நட்சத்திர ஆமைகள் உயிருடன் பறிமுதல்
சுரங்க அதிகாரிகளுக்கு கிடைத்த ரகசிய தகவலின் அடிப்படையில் மலேசியாவுக்கு கடத்தப்படவிருந்த நட்சத்திர ஆமைகளை சென்னை சரக்கு விமான போக்குவரத்து சுங்கத் துறையினர் பறிமுதல் செய்துள்ளனர்.
230 கிலோ உயிர் நண்டுகளை ஏற்றுமதி செய்வதாக ஆவணங்களை அளித்துவிட்டு, அதற்கு பதில் உயிர் நட்சத்திர ஆமைகளை கடத்த திட்டமிடப்பட்டு இருந்தது சுங்க அதிகாரிகளின் சோதனையில் தெரிய வந்தது. அதன்படி, ஏற்றுமதி செய்யவிருந்த 13 பார்சல்களில் 7 பார்சலில் 1,364 நட்சத்திர ஆமைகள் உயிருடன் இருந்ததாகவும், இத்தகைய உயிரினங்கள் வெளிநாடுகளுக்கு ஏற்றுமதி செய்வதற்கு தடை விதிக்கப்பட்டிருப்பதாகவும் சுங்க அதிகாரிகள் தெரிவித்தனர்.
வன உயிரின பாதுகாப்புச் சட்டம் 1972-ன்படி, பறிமுதல் செய்யப்பட்ட இந்த நட்சத்திர ஆமைகளின் மறுவாழ்வு மற்றும் இயற்கை வாழ்விடங்களை உறுதி செய்வதற்காக தமிழ்நாடு வனத்துறையினரிடம் ஒப்படைக்கப்பட்டு இருப்பதாக சுங்கத் துறை அதிகாரிகள் தெரிவித்ததோடு, இந்த கடத்தலில் ஈடுபட்ட நபர்கள் யார் என்பது குறித்த விசாரணை நடைபெற்று வருவதாக சரக்கு விமான போக்குவரத்து ஆணையரகத்தின் முதன்மை சுங்க ஆணையர் திரு கே ஆர் உதய்பாஸ்கர் அளித்துள்ள செய்திக் குறிப்பில் தெரிவிக்கப்பட்டுள்ளது.
சிறப்பு சேவைகள் மற்றும் கட்டுரைகள்
ரூ 44.5 லட்சம் மதிப்பிலான 926 கிராம் தங்கம் சென்னை விமான நிலைய சுங்க அதிகாரிகளால் பறிமுதல், ஒருவர் கைது
விமானம் மூலம் தங்கம் கடத்தி வரப்படுவதாக கிடைத்த உளவுத்துறை தகவலின் அடிப்படையில், எமிரேட்ஸ் விமானம் ஈகே-542 மூலம் துபாயில் இருந்து சென்னை வந்தடைந்த பெங்களூருவை சேர்ந்த வேலண்டினா மேரி, 27, என்பவரை விமான நிலையத்தில் இருந்து வெளியே செல்லும் வழியில் சுங்க அதிகாரிகள் தடுத்து நிறுத்தினர்.
அவரை சோதனை செய்து பார்த்த போது, அவரது உள்ளாடையில் டேப் மூலம் ஒட்டப்பட்டு மூன்று பொட்டலங்களில் தங்கப் பசை மறைத்து வைத்து எடுத்து வந்தது கண்டறியப்பட்டது.
ரூ 44.5 லட்சம் மதிப்பிலான 926 கிராம் தங்கம் சுங்க சட்டத்தின் கீழ் பறிமுதல் செய்யப்பட்டது. அவர் கைது செய்யப்பட்டார்.
இது குறித்து மேற்கொண்டு விசாரணை நடைப்பெற்று வருகிறது என்று செய்தி குறிப்பு ஒன்றில் சென்னை சர்வதேச விமான நிலைய சுங்க ஆணையர் தெரிவித்துள்ளார்.
ரெயில்வே அமைச்சகம்
மத்திய ரயில்வே, தொலைத்தொடர்பு, மின்னணு மற்றும் தகவல் தொழில்நுட்ப அமைச்சராக திரு அஷ்வினி வைஷ்ணவ் பொறுப்பேற்றுக்கொண்டார்
மத்திய ரயில்வே, தொலைத்தொடர்பு, மின்னணு மற்றும் தகவல் தொழில்நுட்ப அமைச்சரான திரு அஷ்வினி வைஷ்ணவ், ரயில் பவனிலும் அதைத்தொடர்ந்து எலக்ட்ரானிக் நிகேதன் மற்றும் சஞ்சார் பவனிலும் இன்று  பொறுப்பேற்றுக் கொண்டார்.
ஏழைகள், விளிம்பு நிலையில் உள்ளவர்கள், விவசாயிகள், நடுத்தர வர்க்கத்தினர், இளைஞர்கள், பெண்கள் மற்றும் நலிந்த நிலையில் உள்ளவர்களின் வாழ்க்கையை மேம்படுத்துவது தான் பிரதமர் திரு நரேந்திர மோடியின் லட்சியம் என்று அமைச்சர் கூறினார்.
ரயில்வே, தொலைத்தொடர்பு மற்றும் தகவல் தொழில்நுட்பம் அனைத்து இந்தியர்களின் வாழ்க்கையையும் தொடுவதாக குறிப்பிட்ட அமைச்சர், பிரதமரின் லட்சியத்தை நிறைவேற்ற தாம் உழைக்கப்போவதாக தெரிவித்தார்.
1970-ம் வருடம் பிறந்த திரு அஷ்வினி வைஷ்ணவ், ஒடிசா மாநிலத்தில் இருந்து மாநிலங்களவைக்கு தேர்ந்தெடுக்கப்பட்டுள்ளார். சுரேந்தர்கர், பாலாசூர், கட்டாக் மற்றும் கோவா மக்களுக்கு அவர் பணியாற்றியுள்ளார். ஐஐடி கான்பூரில் தொழில்நுட்பத்தில் முதுநிலைப் பட்டம் பெற்ற அவர், வார்டனில் எம் பி ஏ படித்துள்ளார்.
தொழில்நுட்பம், நிதி மற்றும் சமுதாயத்தின் நலிவடைந்த பிரிவுகளில் அவற்றை செயல்படுத்துதல் உள்ளிட்டவற்றில் அவர் திறன் பெற்றவர் ஆவார். சமுதாயத்தின் நலிவடைந்த பிரிவுகளில் உள்ள மக்களின் வாழ்க்கையை மாற்றி அமைக்கும் தத்துவத்தில் அவர் மிகுந்த நம்பிக்கை கொண்டுள்ளார்.
டிவிட்டர்: https://twitter.com/AshwiniVaishnaw?s=08
முகநூல்: https://www.facebook.com/ashwinivaishnaw
இன்ஸ்டாகிராம்: https://www.instagram.com/ashwini.vaishnaw/
---
(Visitor Counter : 167
பொருளாதார விவகாரங்களுக்கான மத்திய அமைச்சரவைக் குழு
மத்திய அரசின் ஆதரவிலான பன்முகத் திட்டத்தில் 12 ஆவது திட்டக் காலத்திற்கு பின்னரும் ஒருங்கிணைந்த வனவிலங்குகள் இருப்பிட மேம்பாடு தொடர்வதற்கு மத்திய அமைச்சரவை ஒப்புதல் அளித்துள்ளது.
2017-18 லிருந்து 2019-20 வரையிலான 12-ஆவது திட்டக் காலத்திற்கு அப்பாலும், மத்திய அரசு ஆதரவிலான ஒருங்கிணைந்த வன விலங்குகள் இருப்பிட மேம்பாட்டுக்கான ஒருங்கிணைந்த திட்டத்தை தொடர்வதற்கு பிரதமர் திரு நரேந்திர மோடி தலைமையில் நடைபெற்ற பொருளாதார விவகாரங்களுக்கான அமைச்சரவைக் குழு ஒப்புதல் அளித்துள்ளது. இந்த திட்டம் மத்திய அரசு ஆதரவிலான புலிகள் பாதுகாப்பு, வனவிலங்குகள் இருப்பிட மேம்பாடு மற்றும் யானைகள் பாதுகாப்பு திட்டங்களை உள்ளடக்கியதாகும். 2017-18 லிருந்து 2019-20 வரை மத்திய அரசின் பங்காக மொத்த ஒதுக்கீடு ரூ.1731.72 கோடியாகும். .
புலிகள் பாதுகாப்புத் திட்டத்தின்கீழ், நாட்டில் உள்ள ஐந்து நிலப்பரப்புகளைச் சேர்ந்த மாநிலங்களில் மொத்தம் 18 புலிகள் பாதுகாப்பு மையம் இதன்மூலம் பயனடையும். அதேபோல், மற்ற இரண்டு திட்டங்களில் வனவிலங்குகள் இருப்பிட மேம்பாட்டுத் திட்டம் ஒட்டுமொத்த நாட்டை உள்ளடக்கியும், யானைகள் பாதுகாப்புத் திட்டம் யானைகள் அதிகமுள்ள 23 மாநிலங்களை உள்ளடக்கியும் இருக்கும். பொதுவாக, வன விலங்குகள் பாதுகாப்புக்கு இது முக்கியத்துவம் அளிக்கும் என்றாலும், புலிகள் பாதுகாப்புத் திட்டப் பகுதியில் புலிகளையும், யானை பாதுகாப்புத் திட்டப் பகுதியில் யானைகளையும் பாதுகாக்கும்.
இந்த திட்டங்கள் மனிதர்களுக்கும், விலங்குகளுக்கும் இடையே ஏற்படும் மோதல் பிரச்சினைக்கு தீர்வாக அமையும். மேலும், மத்திய அரசு ஆதரவிலான புலிகள் பாதுகாப்பு திட்டத்தின் மூலம் புலிகள் இருப்பிடங்களிலிருந்து தாமாக முன்வந்து வேறு இடங்களுக்கு மாறிச் செல்வோருக்கும்  மத்திய அரசு ஆதரவிலான வன விலங்குகள் இருப்பிட மேம்பாட்டுத் திட்டத்தின்கீழ் 800 குடும்பத்தினருக்கும் பயனடையுடையதாக இருக்கும்.
இந்த திட்டங்கள் வேலைவாய்ப்புகளை உருவாக்குவதன் பயனாக புலிகள் பாதுகாப்புப் பகுதியில் வாழும் மக்களின் பொருளாதாரம் மேம்படும். இதுதவிர, இயற்கை வளங்களை சார்ந்திருப்பது குறைவதால், தூய எரிசக்தி மாற்றுக்கு வழிவகுக்கும். இந்த திட்டம் ஆண்டுக்கு 30 லட்சம் மனித நாட்கள் வேலை வாய்ப்பை நேரடியாக உருவாக்கும். இது உள்ளூர் பழங்குடியின மக்களோடு பழங்குடியினத்தை சாராத உள்ளூர் மக்களையும் உள்ளடக்கியதாகும்.
குடியரசுத் தலைவர் செயலகம்
2020 மற்றும் 2021-ம் ஆண்டுகளுக்கான மகளிர் சக்தி விருதுகளை குடியரசுத் தலைவர் வழங்கினார்
குடியரசுத் தலைவர் திரு ராம்நாத் கோவிந்த் 2020 மற்றும் 2021-ம் ஆண்டுகளுக்கான மகளிர் சக்தி விருதுகளை வழங்கினார்.
சர்வதேச மகளிர் தினமான இன்று குடியரசுத் தலைவர் மாளிகையில் நடைபெற்ற விழாவில் இந்த விருதுகள் வழங்கப்பட்டன.
Click here to see the list of Awardees
குடியரசுத் தலைவர் செயலகம்
கிறிஸ்துமஸ் பண்டிகையையொட்டி குடியரசுத் தலைவர் வாழ்த்து தெரிவித்துள்ளார்
கிறிஸ்துமஸ் பண்டிகையையொட்டி குடியரசுத் தலைவர் திரு ராம்நாத் கோவிந்த் நாட்டு மக்கள் அனைவருக்கும் தமது வாழ்த்துக்களை தெரிவித்துள்ளார்.
“புனிதமான கிறிஸ்துமஸ் பண்டிகையையொட்டி அனைத்து குடிமக்களுக்கு, குறிப்பாக நமது கிறிஸ்தவ சகோதர, சகோதரிகளுக்கு எனது அன்பான வாழ்த்துக்களை நான் தெரிவித்து கொள்கிறேன்.
இயேசு கிறிஸ்துவின் பிறந்தநாள் கிறிஸ்துமஸ் பண்டிகையாகக் கொண்டாடப்படுகிறது. இந்த விழா மக்களின் வாழ்க்கையில் அமைதி, நல்லிணக்கம், கருணை ஆகியவற்றை நிலைநிறுத்துவதோடு சமூக மக்களிடையே ஒற்றுமையையும், சகோதரத்துவத்தையும் மேம்படுத்துகிறது. இயேசு கிறிஸ்துவின் செய்தியான அன்பு, கருணை ஆகியவை இன்றும் கூட ஒட்டுமொத்த மனித குலத்தையும் ஈர்ப்பது தொடர்கிறது.
நமது வாழ்க்கையில் இயேசு கிறிஸ்துவின் கொள்கைகளையும், போதனைகளையும் ஏற்று நடப்பதன் மூலம் நீதியின் மாண்புகள் மற்றும் சுதந்திரத்தின் அடிப்படையிலான சமூகத்தை கட்டமைக்க இந்நாளில் நாம் உறுதி ஏற்போம்” என்று குடியரசுத் தலைவர் தமது வாழ்த்துச் செய்தியில் குறிப்பிட்டுள்ளார்.
ஊரக வளர்ச்சி அமைச்சகம்
மகாத்மா காந்தி தேசிய ஊரக வேலை உறுதி திட்டத்தின் கீழ் 8,86,33,305 வேலைகள் கொடுக்கப்பட்டன: மத்திய அமைச்சர் திரு.நரேந்திர சிங் தோமர் தகவல்
மத்திய ஊரக மேம்பாடு மற்றும் பஞ்சாயத்து ராஜ் அமைச்சர் திரு. நரேந்திர சிங் தோமர் மாநிலங்களவையில் இன்று எழுத்துபூர்வமாக தாக்கல் செய்த பதிலில் கூறியதாவது:
மகாத்மா காந்தி தேசிய ஊரக வேலை உறுதி திட்டத்தின் கீழ், ஊரக பகுதிகளில் உள்ள ஒவ்வொருவருக்கும், ஒவ்வொரு நிதியாண்டிலும் குறைந்தது 100 வேலை நாட்களுக்கான ஊதியம் வழங்கப்பட வேண்டும்.
இத்திட்டத்தில், கடந்த மார்ச் முதல் செப்டம்பர் 17ம் தேதி வரை, 8,88,42,531 வேலைகள் கோரப்பட்டன. 8,86,33,305 வேலைகள் வழங்கப்பட்டன. இதன் அளவு 99.8%. 7,47,01,130 வேலைகள் உருவாக்கப்பட்டன. இதன் அளவு 84%.
பண்ணை மற்றும் பண்ணை சாரா தொழில்கள் மூலம் கிராமங்களில் வேலை வாய்ப்பு மற்றும் வாழ்வாதார திட்டங்களை விரிவுபடுத்துவதில் மாநில அரசுகளுக்கு மத்திய அரசு உதவி வருகிறது. மத்திய ஊரக மேம்பாடு அமைச்சகத்தின் கீழ், தீன்தயாள் அந்தியோதயா திட்டத்தின் தேசிய ஊரக வாழ்வாதார திட்டம் மற்றும் மகாத்மா காந்தி தேசிய ஊரக வேலை உறுதி திட்டம் ஆகியவை நேரடி வாழ்வாதாரம் மற்றும் வேலை வாய்ப்புகளை உருவாக்குகின்றன.
மகிளா கிசான் சாசக்திகரன் பரியோஜனா திட்டத்தில் 2,39,820 பேர் வேளாண் சூழலியல் நடைமுறைகள்  மற்றும் நிலையான கால்நடை நடைமுறைகள் ஆகியவற்றில் பயிற்சி பெற்றுள்ளனர்.
மகாத்மா காந்தி தேசிய ஊரக வேலை உறுதி திட்டத்துடன் ஒருங்கிணைக்கப்பட்ட பண்ணை வாழ்வாதார திட்டத்தின் கீழ் 12,522 பெண்கள் பயனடைகின்றனர்.
(Visitor Counter : 107
பிரதமர் அலுவலகம்
5-வது பிம்ஸ்டெக் உச்சிமாநாட்டில் பிரதமர் திரு நரேந்திர மோடி தெரிவித்த கருத்துக்களின் தமிழாக்கம்
மேன்மை தங்கிய இலங்கை அதிபர் அவர்களே,
பிம்ஸ்டெக் உறுப்புநாடுகளைச் சேர்ந்த எனது நண்பர்களே, சக தலைவர்களே,
பிம்ஸ்டெக் தலைமைச்செயலாளர் அவர்களே,
வணக்கம்!
5-வது பிம்ஸ்டெக் உச்சிமாநாட்டில் உங்கள் அனைவரையும் சந்திப்பதில் நான் மகிழ்ச்சி அடைகிறேன். பிம்ஸ்டெக் நிறுவப்பட்டதன் 25-வது ஆண்டு என்பதால் இன்றைய உச்சிமாநாடு சிறப்பு முக்கியத்துவம் வாய்ந்ததாக நான் கருதுகிறேன். வரலாற்றுச் சிறப்புமிக்க இந்த உச்சிமாநாட்டின் விளைவுகள் பிம்ஸ்டெக் வரலாற்றின் பொன்னான அத்தியாயத்தை எழுதும்.
தலைவர்களே,
கடந்த 2 ஆண்டுகளில் சவால் மிக்க சூழலில் பிம்ஸ்டெக் அமைப்புக்கு திறமையான தலைமைத்துவத்தை அதிபர் ராஜபக்சே வழங்கியிருக்கிறார். முதலில் அவருக்கு நான் பாராட்டுத்தெரிவிக்க விரும்புகிறேன். உலகளாவிய சவால்மிக்க இன்றைய சூழல் நமது பிராந்தியத்தையும் விட்டுவைக்கவில்லை. நமது பொருளாதாரமும், நமது மக்களும் கொவிட்-19 பெருந்தொற்றின் தாக்கங்களை இன்னமும் எதிர்கொண்டிருக்கிறார்கள்.
கடந்த சில வாரங்களாக ஐரோப்பாவின் நிகழ்வுகள் சர்வதேச ஒழுங்கின் நிலைத்தன்மையை கேள்விக்குறியாக்கியுள்ளது. இந்தச் சூழலில் பிம்ஸ்டெக் பிராந்திய ஒத்துழைப்பை மேலும் தீவிரமாக்குவது முக்கியமானதாக உள்ளது. நமது பிராந்திய பாதுகாப்புக்கு கூடுதல் முன்னுரிமை வழங்குவதும் முக்கியமாகும்.
தலைவர்களே,
நமது பிம்ஸ்டெக் சாசனம் இன்று ஏற்கப்பட்டுள்ளது. நிறுவன ரீதியான அமைப்பை உருவாக்கும் நமது முயற்சிகளில் இது முக்கியமானதாகும். இதற்காக தலைவருக்கு நான் நன்றி தெரி்விக்கிறேன். இந்த சாசனத்தில் 2 ஆண்டுகளுக்கு ஒருமுறை உச்சிமாநாட்டை நடத்தவும், ஒவ்வொரு ஆண்டும் வெளியுறவு அமைச்சர்கள் கூட்டத்தை நடத்தவும் நாம் முடிவு செய்துள்ளோம். இந்த முடிவை நான் வரவேற்கிறேன். இந்த கட்டமைப்பை மேலும் எவ்வாறு வலுப்படுத்துவது என்பதில் நாம் கவனம் செலுத்த வேண்டும்.
இந்த சூழலில் தொலைநோக்கு ஆவணத்தை தயாரிக்க முக்கியமான தலைவர்களின் குழு ஒன்றை அமைப்பதற்கு தலைமைச் செயலாளர் யோசனை கூறியிருக்கிறார். இதனை நான் ஏற்றுக்கொள்கிறேன்.
தலைவர்களே,
நமது பிராந்தியம் எப்போதும் இயற்கை பேரிடர்களால் பாதிக்கப்படுவதாக உள்ளது. பேரிடர் நிர்வாகத்தில் குறிப்பாக பேரிடர் அபாய குறைப்பில் ஒத்துழைப்பதற்கான அமைப்பாக வானிலை மற்றும் பருவநிலைக்கான பிம்ஸ்டெக் மையம் உள்ளது. இதனை மேலும் தீவிரமாக்க உங்களின் ஒத்துழைப்பை நான் நாடுகிறேன். இந்த மையத்தின் பணி்யை மீண்டும் தொடங்குவதற்கு 3 மில்லியன் டாலர் வழங்க இந்தியா தயாராக உள்ளது.
தலைவர்களே,
இன்றைய உச்சிமாநாட்டின் போது, கிரிமினல் விஷயங்கள் தொடர்பாக பரஸ்பர சட்ட உதவி ஒப்பந்தத்தில் நாம் கையெழுத்திட்டிருக்கிறோம். இத்தகைய நடவடிக்கைகளில் நாம் மேலும் வேகமாக முன்னேற வேண்டும். அப்போது தான் நமது சட்டஅமைப்புகளுக்கிடையே சிறந்த ஒத்துழைப்பு இருக்க முடியும்.
தூதரக ரீதியிலான பயிற்சி அமைப்புகளுக்கிடையே ஒத்துழைப்புக்கான ஒப்பந்தம் இன்று கையெழுத்தாகியுள்ளது. இதே போன்ற ஒப்பந்தத்தை சட்ட அமலாக்க பயிற்சி அமைப்புகளுக்கிடையேயும் உருவாக்க வேண்டும். இந்தியாவின் தடய அறிவியல் பல்கலைக்கழகம் தனித்துவமான, இந்தத் துறையில் உலகத்தரத்திலான நிறுவனமாகும். இதில் பிம்ஸ்டெக் நாடுகளின் தடயவியல் அதிகாரிகள் மற்றும் காவலர்களுக்கு திறன் மேம்பாட்டு பிரிவுக்கு நாம் ஏற்பாடு செய்யலாம்.
பிம்ஸ்டெக்-ன் அடுத்த தலைவராகியிருக்கும் தாய்லாந்து பிரதமர் பிரயூட் சான்-ஓ-சா அவர்களை வரவேற்று எனது நல்வாழ்த்துக்களை தெரிவித்துக்கொள்கிறேன்.
உங்கள் அனைவருக்கும் மிக்க நன்றி!
தகவல் மற்றும் ஒலிபரப்பு அமைச்சகம்
மெய்நிகர் வடிவில் 17-வது மும்பை சர்வதேச திரைப்பட விழா
ஆவணப்படம், குறும்படம் மற்றும் அனிமேஷன் படங்களுக்கான மும்பை சர்வதேச திரைப்பட விழாவின் 17-வது பதிப்பு வரும் 29-ந் தேதி முதல் நடைபெறவுள்ளது. இதற்கான தொடக்க விழா மும்பையின் ஒர்லியில் உள்ள நேரு மைய அரங்கத்தில் நடைபெறும். அடுத்த மாதம் 4-ந் தேதி விருது வழங்கும் நிகழ்ச்சியுடன் திரைப்பட விழா நிறைவடையும்.
திரைப்பட விழாவுக்கான ஊடகப்பதிவு இன்று துவங்குவதாக திரைப்படபிரிவின் தலைமை இயக்குனரும், மும்பை சர்வதேச திரைப்பட விழாவின் இயக்குனருமான திரு ரவீந்தர் பாக்கர் செய்தியாளர்களிடம் தெரிவித்தார்.
30 ஆண்டுகளுக்கு முன்பு இந்தியா, ஜப்பான் கூட்டு தயாரிப்பில் உருவான முதலாவது அனிமேஷன் படமான ராமாயணா இந்த திரைப்பட விழாவில் திரையிடப்படவுள்ளது.
சிறந்த திரைப்படத்துக்கு தங்க சங்கு விருது வழங்கப்படும். இது 10 லட்சம் ரூபாய் ரொக்கப்பரிசை கொண்டதாகும். ஆவணத் திரைப்பட பிரிவில் சிறந்த பங்களிப்பை வழங்கியுள்ள திரைப்பட இயக்குனருக்கு டாக்டர் வி சாந்தாராம் ஆயுட்கால சாதனை விருது வழங்கப்படும்.
மேலும் விவரங்களுக்கு இதன் ஆங்கிலச் செய்திக் குறிப்பை காணவும் https://pib.gov.in/PressReleasePage.aspx?PRID=1825126
வணிகம் மற்றும் தொழில்துறை அமைச்சகம்
சிறுதானியங்கள் மற்றும் மதிப்புக் கூட்டிய பொருட்களின் ஏற்றுமதியை அதிகரிக்க செயல்திட்டத்தை மத்திய அரசு உருவாக்கியுள்ளது
சத்துள்ள தானியங்களின் ஏற்றுமதியை அதிகரிக்க மத்திய தொழில் வர்த்தக அமைச்சகம் அதன் உயர்நிலை வேளாண் ஏற்றுமதி மேம்பாட்டு அமைப்பான, வேளாண் மற்றும் பதப்படுத்தப்பட்ட உணவுப் பொருட்கள் ஏற்றுமதி மேம்பாட்டு ஆணையம் மூலம் வரும் டிசம்பரில் இந்திய சிறுதானியங்கள் ஏற்றுமதியை மேம்படுத்த விரிவான திட்டத்தை தயாரித்துள்ளது.
இந்தியாவின் முன்மொழிவை ஐநா பொதுச்சபையின் 72 நாடுகள் ஆதரவு அளித்து 2021 மார்ச் 5 அன்று 2023-ஐ சர்வதேச சிறுதானியங்கள் ஆண்டாக அறிவித்த பின்னணியில் இந்த சிறுதானியங்கள் ஏற்றுமதி மேம்பாட்டுத் திட்டம் வந்துள்ளது. இந்திய சிறுதானியங்களையும், அவற்றின் மதிப்புக் கூட்டு பொருட்களையும் உலகம் முழுவதும் பிரபலப்படுத்தி மக்கள் இயக்கமாக மாற்றுவதற்கு உள்நாடு மற்றும் சர்வதேச நிலையில் தற்போது சர்வதேச சிறுதானியங்கள் ஆண்டு 2023-க்கு அரசு ஏற்பாடு செய்து வருகிறது.
இந்திய சிறுதானியங்கள் ஏற்றுமதியை அதிகரிக்க 16 சர்வதேச வர்த்தகக் கண்காட்சிகள் மற்றும் வாங்குவோர், விற்போர் சந்திப்புகள் ஆகியவற்றில் ஏற்றுமதியாளர்கள், விவசாயிகள், வர்த்தகர்கள் பங்களிப்புக்கு மத்திய அரசு திட்டமிட்டுள்ளது.
உலகில் சிறுதானியங்கள் உற்பத்தியில் முன்னிலை வகிக்கும் நாடுகளில் ஒன்றாக உள்ள இந்தியாவின் சிறுதானியங்கள் உற்பத்தி 2020-21-ஐ விட, 2021-22-ல் 27 சதவீதம் அதிகரித்துள்ளது. ராஜஸ்தான், மகாராஷ்டிரா, மத்தியப்பிரதேசம், கர்நாடகா, குஜராத் ஆகிய மாநிலங்கள் சிறுதானியங்கள் உற்பத்தியில் முதன்மை வகிப்பவையாகும். மொத்த சிறுதானியங்கள் உற்பத்தியில் 1 சதவீதம் ஏற்றுமதியாகிறது. தற்போதுள்ள 9 பில்லியன் அமெரிக்க டாலர் என்ற சிறுதானியங்களின் சந்தை அளவு 2025 வாக்கில் 12 பில்லியன் அமெரிக்க டாலராக அதிகரிக்கும் என்று மதிப்பிடப்பட்டுள்ளது.
நூடுல்ஸ், பாஸ்தா, காலை சிற்றுண்டிக்கான தானியங்கள் கலவை, பிஸ்கெட்டுகள், இனிப்பு வகைகள், காரவகைகள் போன்ற உண்பதற்கு தயாரான, பரிமாறத் தயாரான நிலையில் மதிப்புக் கூட்டுப்பொருட்களின் ஏற்றுமதி அதிகரிப்புக்கான புதிய தொழில்களையும் அரசு ஊக்கப்படுத்தி வருகிறது.
இந்தியாவின் சிறுதானியங்கள் அமெரிக்கா, பிரிட்டன், ஏமன், எகிப்து, துனிஷியா, ஓமன், சவுதி அரேபியா, லிபியா, நேபாளம், ஐக்கிய அரபு எமிரேட்ஸ் ஆகியவை இந்தியாவிலிருந்து சிறுதானியங்கள் ஏற்றுமதி செய்யப்படும் நாடுகளாகும். கம்பு, சோளம், கேழ்வரகு, கடலை உட்பட 16 வகையான சிறுதானியங்கள் இந்தியாவிலிருந்து ஏற்றுமதி செய்யப்படுகின்றன.